
1. Limbajul juridic european – forma de exprimare a unei ordini juridice originale

Construcţia europeană nu a dus numai la apariţia unui sistem original de instituţii sau proceduri de luare a deciziilor, ci şi la o nouă ordine juridică. Dreptul Uniunii Europene este primul şi unicul exemplu al unui cadru juridic supranaţional, Curtea Europeana de Justiţie hotărând, în unul din ultimele sale cazuri, că dreptul Uniunii Europene constituie “o nouă ordine juridică a dreptului internaţional”
.
Tema referitoare la Factorii economici, sociali şi culturali care contribuie la formarea unui limbaj juridic european pune de fond problema relaţiei dintre acest limbaj specific şi evoluţia dreptului comunitar. Limbajul juridic european s-a format odată cu constituirea dreptului comunitar european şi a fost permanent determinat de  originea, caracteristicile şi evoluţia dreptului comunitar.
. 
 
Formarea şi evoluţia  acestui limbaj  a fost în legătură directă cu izvoarele dreptului comunitar, conceptul de izvoare desemnând, conform opiniei specialiştilor, tocmai originile, sursele, factorii social-economici, cultural şi politici, care impun crearea şi influenţarea dreptului. Totuşi, într-un sens mai restrâns, strict juridic, conceptul de izvor de drept se referă la formele de exprimare a normelor juridice comunitare, respectiv la actele normative, la obiceiurile existente şi la practica judiciară, care stau la baza aplicării sistemului legislativ comunitar. 
Dreptul comunitar s-a cristalizat treptat, reprezentând unul dintre instrumentele fundamentale ale organizării şi dezvoltării Comunităţii Europene, fiind format dintr-un ansamblu de norme juridice ordonate conform unor principii ierarhice precise şi riguroase, formând ordinea juridică comunitară. Conform opiniei generale, izvoarele dreptului comunitar sunt izvoarele primare, reprezentate de tratatele care au instituit comunităţile şi cele care au adus modificări acestora, adică cele care au creeat reguli noi şi s-au bazat pe acordul statelor; izvoarele secundare sau derivate ale dreptului cutumiar, reprezentate prin actele unilaterale ale instituţiilor comunitare (regulamente, decizii, avize, recomandări etc.); izvoarele complementare adică acele acorduri încheiate de comunităţi fie cu state din afara Uniunii, fie cu organizaţii internaţionale; izvoare nescrise ale dreptului comunitar. Ele au evoluat permanent în acord cu evoluţia procesului integrării europene şi a societăţilor europene. 
Izvoarele formale ale dreptului comunitar s-au  modificat în raport cu gradul dezvoltării sale, fiind influenţat de complexitatea relaţiilor pe care le reglementează.

Referitor la ceea ce specialiştii numesc izvoare materiale ale dreptului, se poate afirma că acestea au constituit aşa cum considera marele jurist Georges Ripert, “forţele creatoare ale dreptului”,
 adevărate izvoare substanţiale care reprezintă infrastructura oricărui sistem de drept. În general, izvoarele materiale ale dreptului (sociale, economice, culturale, ideologice, etc.) reprezintă factorii ce dau conţinut concret dreptului, concentrând nevoile reale ale unei societăţi, la un moment dat. 

O prezentare a istoriei integrării europene care să descrie evoluţia sistemului instituţional şi legislativ la nivel comunitar ar fi imposibil de prezentat în acest cadru. 
Se poate menţiona însă faptul că istoria Tratatelor institutive şi a actelor modificatoare cuprinde momentele importante, legate de apariţia Actului Unic European, semnat la Luxemburg şi la Haga, la 17 şi 28 februarie 1986, intrat în vigoare la 1 iulie 1987, Tratatului asupra Uniunii Europene, semnat la Maastricht, la 7 februarie 1992 si Tratatului de la Amsterdam, semnat la 2 octombrie 1997. Prin Tratatul de la Maastricht, colaborarea interinstituţională s-a afirmat din ce în ce mai mult, ajungându-se la introducerea procedurii de codecizie în domeniul legislativ şi bugetar.
Reuniunea de la Nisa a reprezentat e etapă necesară în evoluţia construcţiei europene. Perspectiva aderării a noi state a generat, în mod implicit, necesitatea unor schimbări în sensul perfecţionării şi adaptării instituţiilor comunitare la noile realităţi. Reforma de la Nisa a pregătit cadrul instituţional al Uniunii pentru extinderea sa, dar s-a afirmat şi necesitatea realizării unei dezbateri mai largi şi mai aprofundate cu privire la viitorul Uniunii. În Tratatul de la Nisa, intrat în vigoare în 2003, evoluţia raporturilor dintre cei trei piloni instituţionali (Consiliu, Comisie, Parlament) a fost favorabilă creşterii rolului Parlamentului European şi a dimensiunii politice a integrării europene.
Istoria integrării pune în evidenţă faptul că limbajul juridic european a evoluat în funcţie de schimbările produse la nivelul izvoarelor primare ale dreptului comunitar, precum şi în procesul aplicării acestora de către statele membre ale UE. Comunitatea europeană a evoluat de la o comunitate dominant economică, la o Uniune politică şi monetară care a pus accentul pe cetăţenia europeană, pe partidele politice europene. Procedurile decizionale şi de legiferare au devenit din ce în ce mai complexe, influenţate de regimurile parlamentare, astfel încât a avut loc un adevărat proces de „parlamentizare” şi democratizare a sistemului instituţional comunitar (prin intermediul petiţiilor, medierii, accesului la documente, transparenţei, subsidiarităţii, participării etc.). 
Sistemul instituţional comunitar a devenit un sistem din ce în ce mai complex şi mai legitim, iar responsabilitatea juridică partajată, specifică sistemului comunitar a evoluat semnificativ. În procesul consultării legislative au fost implicaţi, de-a lungul timpului, mai mulţi actori, precum societatea civilă, partenerii sociali, parlamentele naţionale şi alte entităţi.
Comisia Europeană a deţinut în continuare rolul decisiv în elaborarea propunerilor legislative, deşi s-a generalizat procedura codeciziei şi compromisul interinstituţional la nivel comunitar. 
În Tratatul de la Lisabona, de modificare a Tratatului privind Uniunea Europeană şi a Tratatului de instituire a Comisiei Europene, semnat la Lisabona pe 13 decembrie 2007, se menţionează că schimbările marchează o nouă etapă de creare a unei Uniuni tot mai strânse între popoarele Europei, în cadrul căreia deciziile se iau cu respectarea deplină a principiului transparenţei şi cât mai aproape de cetăţeni. Conform prevederilor Tratatului (art.16), Consiliul exercită, împreună cu Parlamentul European, funcţiile legislativă şi bugetară. 
Protocolul privind rolul parlamentelor naţionale în UE, anexat Tratatului de la Lisabona, prevede că documentele de consultare ale Comisiei se transmit direct de către Comisia Europeană parlamentelor naţionale, la data publicării acestora. Comisia transmite parlamentelor naţionale şi programul legislativ anual, precum şi orice alt instrument de programare legislativă sau de strategie politică, simultan cu transmiterea acestora Parlamentului European şi Consiliului (Titlul I, art.1).
Proiectele de acte legislative adresate Parlamentului European şi Consiliului (propunerile Comisiei, iniţiativele unui grup de state membre, iniţiativele Parlamentului European, cererile Curţii de Justiţie, recomandările Băncii Centrale Europene şi cererile Băncii Europene de Investiţii privind adoptarea unui act legislativ) se transmit parlamentelor naţionale (art.2).
Parlamentele naţionale pot adresa Preşedintelui Parlamentului European, al Consiliului şi al Comisiei un aviz motivat privind conformitatea unui proiect de act legislativ cu principiul subsidiarităţii, în conformitate cu procedura prevăzută în Protocolul privind aplicarea principiilor subsidiarităţii şi proporţionalităţii. Un proiect legislativ este pus la dispoziţia parlamentelor naţionale timp de opt săptămâni, cu posibile excepţii în cazuri de urgenţă.
În Rezoluţia Parlamentului European referitoare la Tratatul de la Lisabona s-a menţionat că, în ansamblul său, Tratatul reprezintă o îmbunătăţire substanţială a tratatelor existente, conferind Uniunii mai multă responsabilitate democratică şi capacitate decizională, prin consolidarea rolului Parlamentului European şi al parlamentelor naţionale. Prin el se vor întări, de asemenea, drepturile cetăţenilor europeni faţă de Uniune şi se va ameliora funcţionarea instituţiilor Uniunii
. Prin creşterea responsabilităţii democratice se va exercita un control sporit din partea cetăţenilor asupra acţiunilor Uniunii, prin adoptarea întregii legislaţii, cu câteva excepţii, prin control parlamentar, prin dublă aprobare, în condiţii de egalitate, de către Consiliu şi de către Parlamentul European. Controlul prealabil efectuat de parlamentele naţionale va fi consolidat, întrucât acestea vor primi toate propunerile legislative europene în timp util pentru a le discuta cu miniştrii lor înainte de adoptarea unei poziţii de către Consiliu şi vor avea dreptul de a solicita reexaminarea unei propuneri, dacă sunt de părere că aceasta nu respectă principiul subsidiarităţii.
Procesul complex al adoptării acquis-ului comunitar a reprezentat o provocare majoră pentru înţelegerea şi aplicarea limbajului juridic european la realităţile sociale, economice şi culturale ale fiecărui stat membru. Din această perspectivă, dreptul comunitar apare ca o creaţie a statelor membre; el este un drept integrat în dreptul intern al statelor membre, în ordinea juridică naţională. Ca un drept supranaţional, dreptul comunitar este, în acelaşi timp, un drept distinct de dreptul intern al statelor membre. Dreptul comunitar este deci, în acelaşi timp, un drept propriu fiecărui stat membru, dar şi comun tuturor statelor membre.
Ordinea juridică comunitară nu exclude colaborarea cu sistemele juridice naţionale, cooperare care este nu numai utilă, dar şi necesară şi care se exprimă, în principal, printr-o participare a autorităţilor statale la punerea în aplicare a dreptului comunitar. Din această perspectivă, un interes deosebit îl prezintă studiul particularităţilor aplicării dreptului comunitar în dreptul intern al statelor membre.
Curtea Europeană de Justiţie a decis în mai multe rânduri că dreptul comunitar este superior legilor naţionale şi chiar constituţiilor statelor membre. Acest lucru este cunoscut ca principiul supremaţiei dreptului comunitar.

Regulamentele şi directivele comunitare sunt parte din sistemele juridice ale statelor membre şi prevalează asupra legilor şi a altor surse de drept naţionale, deci instanţele trebuie să nu aplice o lege naţională în cazul în care aceasta este în conflict cu legislaţia comunitară. Datorită faptului că legislaţia comunitară are prioritate in faţa legislaţiei naţionale, statele membre au şi obligaţia de a se asigura că nici o reglementare naţională nu reprezintă un impediment pentru implementarea efectivă a dreptului comunitar. Dreptul comunitar oferă oportunitatea cetăţenilor de a ataca la Curtea Europeana de Justiţie anumite acte comunitare şi le permite acestora să îşi exercite drepturile în faţa tribunalelor naţionale. 
Trăsăturile specifice ale dreptului comunitar se regăsesc în caracteristicile limbajului juridic european care este marcat de complexitatea crescândă a acestuia, de dificultăţile aplicării lui în fiecare stat membru. Izvoarele dreptului comunitar, în sens formal,  sunt tocmai formele de exteriorizare ale normelor comunitare, forma în care se prezintă acestea, mijlocul juridic în care se îmbracă acestea, forma sub care se manifestă (modul de apariţie al dreptului). Aceste forme de exprimare sunt realizate printr-un limbaj specific, complex, care, după cinci decenii de funcţionare, a devenit un adevărat jargon, un eurojargon care creează uneori dificultăţi de înţelegere, comunicare şi aplicare a acestuia. 
Semnificativ este faptul că Raportul anual referitor la controlul aplicării dreptului comunitar pe anul 2008
 sublinia că eficacitatea politicilor UE depinde în mare parte de aplicarea lor la nivel naţional, regional şi local, de respectarea dreptului comunitar de către statele membre, cu scopul de a obţine rezultatele pozitive dorite în viaţa cotidiană a cetăţenilor, conform drepturilor care decurg din „cetăţenia europeană”.
Acest demers al aplicării dreptului comunitar implică nu numai transpunerea în termeni cantitativi, ci şi o evaluare a calităţii transpunerii şi a metodelor acestei transpuneri în statele membre. Conform articolului 226 din Tratatul CE, pentru încălcări, se aplică sancţiuni de către Comisia Europeană.

Conform principiului egalităţii în faţa legii, cetăţenii au aceleaşi condiţii de acces la legislaţia UE, la legislaţia naţională de transpunere şi la instituţiile naţionale care răspund de aplicarea legislaţiei (dispoziţiile de transpunere sunt menţionate în documentele europene).

Într-o Europă a cetăţenilor, mecanismele de dialog şi comunicare ale instituţiilor UE cu cetăţenii, au pus în evidenţă erorile, dificultăţile înţelegerii, aplicării, folosirii limbajului juridic european, precum şi nevoile cetăţenilor în funcţie de care pot fi elaborate iniţiative legislative comunitare. 

Plângerile, petiţiile adresate Parlamentului European reprezintă o sursă de informare legată de problemele reale ale aplicării dreptului comunitar în diferitele state ale UE.

Conform datelor Raportului, cele mai frecvente probleme au apărut în domeniile recunoaşterii diplomelor şi calificărilor profesionale, impozitărilor, liberei circulaţii pe teritoriile statelor membre UE şi în problemele legate de discriminare. În anul 2006, numărul plângerilor depuse la instituţia Mediatorului European a fost de aproximativ 3.830, din care 75% se refereau şi erau de domeniul administraţiilor naţionale şi regionale din statele membre.

Rezoluţia Parlamentului European, din 21 februarie 2008, a solicitat Comisiei Europene să furnizeze informaţii precise referitoare la aplicarea dreptului comunitar şi a instaurat o nouă metodă de lucru prin care să se trimită către statul membru respectiv plângerile primite de Comisie, să prezinte un raport în faţa Parlamentului European. La nivel european, Raportul a subliniat nevoia cooperării instituţionale între Comisia Europeană, Consiliu, Parlamentul European şi Mediatorul European.

Din această perspectivă, un rol important îl are sprijinirea cetăţenilor în acţiunea de informare, de adresare a unor plângeri legate de aplicarea dreptului comunitar către instituţiile naţionale şi europene, prin crearea unor puncte de acces pentru aceste reacţii ale cetăţenilor, exprimate fie sub forma petiţiilor, plângerilor adresate Mediatorului European, reţelei SOLVIT etc. Se va încerca crearea unui sistem de sesizare centralizat, cu reţele naţionale.

Dialogul cu cetăţenii, exercitarea dreptului acestora de a adresa petiţii, plângeri către Comisia Europeană, Parlamentul European, CJCE sau Mediatorul European, dau cetăţenilor sentimentul apartenenţei la o Comunitate de drept, ceea ce este de fapt Uniunea Europeană.

Realizarea acestei comunităţi nu este posibilă însă fără o comunicare adecvată, fără eforturi de perfecţionare, de adaptare şi integrare la nivel juridic şi lingvistic. 

2. Caracteristici actuale ale limbajului juridic european 
În cadrul Preşedinţiei suedeze a Consiliului, Comisia Europeană a organizat la Stockholm, între 7-8 septembrie 2009, Conferinţa cu privire la transparenţă şi la un limbaj juridic clar
. În cadrul acestei conferinţe s-a pus problema caracteristicilor actuale ale limbajului juridic european, devenit, conform opiniilor cetăţenilor europeni, un limbaj birocratic, mult prea specializat şi inaccesibil acestora. 
Din perspectiva responsabililor europeni, problema limbajului juridic european este corelată în mod esenţial cu problema transparenţei demersului legislativ european, cu cea a accesului cetăţenilor la documentele europene şi naţionale.  

Din discursurile oficialilor europeni a reieşit că procesul legiferării la nivel european trebuie, de asemenea, să fie transparent, să devină o comunicare deschisă şi responsabilă care să includă atât instanţele legiuitoare cât şi cetăţenii, cei care suportă de fapt efectele aplicării textelor juridice. În prezent, aceste probleme sunt  considerate cheia unei bune guvernări, un pas important către responsabilizarea publică în domeniul elaborării şi aplicării dreptului comunitar.

Dezbaterile au pus în evidenţă faptul că, în acest context, este importantă respectarea Codului de conduită administrativă promovat de Mediatorul European,  aplicarea Planului de Acţiune al Comisiei Europene de armonizare juridică şi lingvistică. În acest sens, nevoia creşterii gradului de accesibilitate a limbajului juridic, pentru ca acesta să fie mai simplu şi mai legat de limbajul cetăţenilor, devine esenţială. 

La Conferinţă s-a reafirmat ideea că activitatea comunitară are ca punct de plecare viaţa cetăţenilor europeni, scopurile, problemele, întrebările acestora. S-a subliniat ideea că responsabilii europeni sunt investiţi cu competenţe de către cetăţeni şi, de aceea, trebuie utilizate aceste competenţe, astfel încât aceştia să aibă încredere în instituţiile europene.

Discursul vicepreşedintelui Comisiei Europene, Margot Wallstrom, a subliniat ideea că limbajul juridic clar şi transparent reprezintă două componente importante ale democraţiei moderne. 
Comunicarea la nivel european şi naţional devine o componentă majoră a  procesului legislativ comunitar, întrucât astfel pot fi implicaţi, în mod real, toţi actorii care participă la procesul aplicării dreptul comunitar în statele membre. 
Reprezentanţii Suediei, ţară cu mare experienţă de comunicare cu cetăţenii, au arătat că este foarte important ca toţi cetăţenii să stie ce fac instanţele de drept comunitare şi  de ce iau anumite decizii. Dreptul cetăţenilor de a cere şi primi informaţii legislative este crucial, întrucât ele influenţează direct viaţa acestora. Pe de altă parte, accesul la informaţii este inutil dacă această informaţie nu este înţeleasă. De aceea cele două componente reprezintă în prezent cheia democraţiei la nivel european.

Alte probleme puse în discuţie la conferinţă au fost acelea legate de specificul limbajului juridic european care este un limbaj dificil, specific ceea ce poate deveni adesea un obstacol important. Participanţii la conferinţă au arătat că, deşi legile sunt complicate, pentru că trebuie să fie complexe, complexitatea nu exclude claritatea. Aceste calităţi pot fi în beneficiul tuturor, al cetăţenilor, al judecătorilor sau al altor jurişti.

În prim planul dezbaterilor a revenit problema calităţii textelor juridice europene, aceasta implicând claritate şi simplitate, o legătură permanentă cu cetăţenii.  În procesul legislativ la nivel naţional şi european are un rol important comunicarea în ambele sensuri. Orientarea actuală a instituţiilor europene este către o luare a deciziilor în mod deschis şi aproape de cetăţean. Acest mod de luare a deciziilor are ca element esenţial un limbaj clar şi uşor de înţeles.

Participanţii au arătat că adesea utilizarea jargonului european, a eurojargonului, creează riscul unor confuzii ce devin obstacole ale aplicăriii textelor juridice. De aceea, important este ca autorităţile responsabile în aplicarea normelor europene să transmită rapid, exact şi complet sensul acestora. 
În acest proces de comunicare cu cetăţenii, dar şi cu autorităţile naţionale implicate, un rol esenţial îl are explicarea textelor legislative, traducerea acestora în limba proprie folosită de cetăţeni.

Comisarul european pentru multilingvism, Leonard Orban, a pus problema nevoii realizării unor traduceri de calitate a textelor juridice, în limbile cetăţenilor din fiecare stat membru UE. Intervenţia a readus în discuţie o caracteristică specifică, esenţială a construcţiei europene, aceea că, Uniunea Europeană este fondată pe principiul „unitate în diversitate”: diversitatea culturilor, obiceiurilor, credinţelor şi limbilor.  
Conform Articolului 3 din Tratatul de la Lisabona
 (art. 2 TUE), Uniunea respectă bogăţia diversităţii sale culturale şi lingvistice si veghează la protejarea şi dezvoltarea patrimoniului cultural european.

Articolul 342 (art. 290 TCE) precizează că regimul lingvistic al instituţiilor Uniunii se stabileşte, fără a aduce atingere dispoziţiilor prevăzute de Statutul Curţii de Justiţie a Uniunii Europene, de către Consiliu, hotărând în unanimitate prin regulamente.

Declaraţia cu privire la articolul 55 alineatul (2) din Tratatul privind Uniunea Europeană consideră că traducerea tratatelor în limbile menţionate la articolul 55 alineatul (2) contribuie la îndeplinirea obiectivului enunţat la articolul 2 alineatul (3) al patrulea paragraf, care prevede respectarea de către Uniune a bogăţiei diversităţii sale culturale şi lingvistice. În acest sens, Conferinţa confirmă angajamentul Uniunii faţă de diversitatea culturală a Europei şi faptul că va continua să acorde o atenţie specială acestor limbi, precum şi altor limbi.

O chestiune generală este cea a limbii în care sunt redactate actele comunitare. Potrivit art. 290 TCE, regimul lingvistic al instituţiilor comunitare este stabilit, fără a se aduce atingere celor cuprinse în Statutul Curţii de Justitie, de Consiliu, care decide în unanimitate. Principiul este că actele comunitare sunt întocmite în cele 23 de limbi oficiale ale Comunităţii, toate versiunile fiind autentice. Limba irlandeza are un regim special. Pâna recent avea forţa autentică doar pentru tratatele constitutive şi alte convenţii importante. La cererea guvernului irlandez, printr-un regulament al Consiliului, irlandeza a primit statut de limbă oficială şi de limbă de lucru a instituţiilor comunitare, începând cu 1 ianuarie 2007. Din raţiuni practice, instituţiile nu sunt încă legate de obligaţia de a traduce toate actele în această limbă. Derogarea este tranzitorie, termenul fiind de cinci ani, cu posibilitatea de reînnoire. Aceasta înseamnă că, pentru încă o perioadă, irlandeza va avea o utilizare mai restrânsă. 

Mai menţionăm că Tratatul de la Paris a fost redactat într-o singura limbă oficială, franceza. Cât priveşte documentele trimise de o instituţie comunitară unui stat membru, ele trebuie elaborate în limba statului respectiv. Faptul că diferitele versiuni sunt în egală măsură autentice ridică probleme delicate de interpretare, pe care Curtea de Justiţie le soluţionează printr-o abordare teleologiă şi funcţională. În urma extinderilor succesive ale Uniunii Europene, funcţionarea instituţiilor comunitare este îngreunată de complicarea regimului lingvistic. Un plan de reformă a fost propus în 2001 de Comisie, dar a fost respins de Franţa şi Germania, pentru că favoriza limba engleză.

Articolul 22 din Carta Drepturilor Fundamentale a Uniunii Europene, adoptată de către liderii europeni în anul 2000, afirmă respectul pentru diversitatea lingvistică, iar articolul 21 interzice discriminarea pe diverse criterii, inclusiv pe baza celui lingvistic. Alături de respectul persoanei, deschiderea către alte culturi, toleranţa si acceptarea celorlalţi, respectul pentru diversitatea lingvistică este o valoare fundamentală a Uniunii Europene.

Acest principiu se aplică nu numai în cazul celor 23 de limbi oficiale ale Uniunii, ci şi în cazul diferitelor limbi regionale şi minoritare folosite de anumite segmente de populaţie de pe teritoriul Uniunii.

Tocmai această diversitate face ca Uniunea Europeană să fie ceea ce este: un spaţiu al diversităţii celebrate ca sursă de bogăţie şi nu un „creuzet” în care diferentele se topesc.
Efortul de traducere şi adaptare lingvistică a legislaţiei europene în limbile statelor membre cunoaşte, pe lângă costurile financiare şi de gestionare ale procedurilor complexe, o dificultate de ordin practic imediat
. Pe lângă polisemantismul cuvintelor în diversele limbi, traducătorul are de a face şi cu o evoluţie istorică diferită, evoluţie care este stocată în sensurile conotative ale termenilor în discuţie. Chiar termenul de „Constituţie”, folosit în Tratatul de instituire a unei Constituţii pentru Europa, neratificat cu siguranţă şi din motive de percepţie culturală, este un concept politic exprimat lingvistic în mod diferit în statele membre UE, în funcţie de evoluţia istorică a societăţilor respective.

Dificultăţile de traducere şi, prin urmare, de interpretare ale valorilor comune europene, sunt legate şi de faptul că ceea ce s-a numit construcţia europeană reprezintă un set de concepte care evoluează continuu: „Europa continuă să se schimbe în timp, ideea europeană fiind diferită de la individ la individ, de la grup la grup”. Conceptul de stat de drept este redat în mod diferit în diverse limbi: état de droit, Rechtsstaatlichkeit, stato di diritto, dar ca rule-of-law în engleză, traducătorul legislaţiei europene având nevoie nu doar de abilităţi lingvistice pentru o redare corectă a conceptului, dar şi de cunoştinţe juridice şi istorice pentru integrarea lui în contextul juridic în care este utilizat şi care, evident, diferă de la stat la stat. Astfel, contextul poate fi unul juridic general, de drept penal, de drept european, referitor la politicile de apărare, dar şi la izvoarele de drept sau la conceptul de stat, ceea ce face ca traducătorul să aplice uneori proceduri complexe de referinţe încrucişate, triangulaţie a definiţiilor în diverse surse, pentru a avea siguranţa redării sensului corect avut în vedere de textul original. 
Dificultăţile de traducere ale textelor documentelor instituţiilor UE sunt o realitate acceptată şi recunoscută de toţi purtătorii de interese în acest domeniu vital, dar foarte sensibil, al mecanismului comunitar multilingv de comunicare. S-au dezvoltat proceduri care garantează calitatea traducerilor prin revizie, verificare şi supraveghere şi, în special, printr-un mecanism continuu de formare şi informare a traducătorilor. 
Consecvenţa şi unitatea folosirii terminologiei este garantată de utilizarea unei tehnologii avansate care conţine memoria traducerilor efectuate în întregul sistem instituţional comunitar precum şi baze de date conţinând nucleul terminologic al UE. Deşi Directoratul General pentru Traduceri (DGT) foloseşte pe scară largă şi servicii externe de traducere, colaboratorii externi sunt monitorizaţi îndeaproape pentru asigurarea calităţii şi primesc o evaluare asupra calităţii produsului oferit. 
Dar calitatea traducerilor este în directă legătură cu aspectele de redactare corectă ale textului sursă care, de cele mai multe ori, reprezintă produsul unor experţi care lucrează în altă limbă decât cea maternă. 
Documentele elaborate de orice autoritate publică ar trebui să fie caracterizate prin claritate şi conciziune precum şi prin folosirea unui limbaj exact şi, pentru a evita dificultăţile de redactare ale experţilor în diverse domenii de activitate, dar care nu au o pregătire în lingvistică sau în comunicare, DGT a înfiinţat o Unitate de Redactare care are menirea să corecteze şi să editeze limbajul textelor sursă prin negocierea directă cu autorii textului original. 
Cu toate aceste măsuri de asigurare a calităţii traducerilor, există în continuare probleme de redare a termenilor folosiţi de instituţiile UE în limbile oficiale, probleme cauzate în mod firesc de specificitatea fiecărei limbi, de evoluţiile diferite ale societăţilor existând în fiecare stat membru precum şi de profilul cultural al multitudinii de grupuri care alcătuiesc populaţia UE. Pentru a evita traduceri corecte lingvistic, dar rupte de realitatea firească, cotidiană a limbilor oficiale, DGT a creat un mecanism de verificare a calităţii traducerilor prin aşa-numitul test de „localizare” a mesajului prin care traducătorii din Birourile Locale ale DGT menţin contactul cu limba vie, locală, colaborează cu universităţi şi alte instituţii de formare pentru a face faţă dezvoltărilor rapide din limbile vii, în evoluţie, care reflectă în modalităţi proprii, dinamica excesivă a vieţii în condiţiile globalizării. Acest test reprezintă măsura în care mesajele elaborate de instituţii europene sunt înţelese de publicul local din statele membre, testul devenind astfel o măsură a legitimităţii, transparenţei şi credibilităţii proiectului european pentru cetăţenii europeni. 
O altă problemă conexă celor menţionate mai sus este utilizarea conceptului de „limbă străină” în discursul european. UE încearcă să-şi standardizeze modul de numire a limbilor ne-materne ale cetăţenilor statelor membre, ceea ce până recent se denumea, fără conotaţii negative, limbi străine. Evident că în interiorul UE nu se poate vorbi despre „limbi străine” la nivel comunitar pentru că toate cele 23 de limbi oficiale au acelaşi statut, prin urmare termenul folosit este „languages”, „limbi”, conform portalului în descrierea competenţelor cheie pentru învăţarea permanentă în care se face distincţia între comunicarea în limba maternă şi comunicarea în limbi străine. 

În spaţiul Europei post-comuniste au apărut probleme lingvistice majore care impun reglementări în baza unor studii şi analize de specialitate. Exemplul situaţiilor din Europa occidentală, cunoaşterea situaţiilor lingvistice dintr-un spaţiu care tinde spre perfecţiune în legislaţie şi funcţionarea ei ne pot ajuta să înţelegem mai uşor ce se întâmplă cu limbile noastre şi să găsim soluţii optime în exprimarea noilor realităţi.

3. Probleme actuale legate de transpunerea directivelor comunitare în România

În prima jumătate a anului 2009, România a continuat activitatea de notificare a măsurilor naţionale de transpunere a directivelor comunitare.
Prin monitorizarea şi actualizarea periodică a Programului Naţional pentru Transpunerea şi Notificarea Directivelor, se asigură o evidenţă clară a stadiului îndeplinirii obligaţiei de transpunere şi notificare a tuturor directivelor comunitare în vigoare. Acest Program reprezintă un instrument eficient pentru ca fiecare instituţie să-şi asume, încă de la momentul intrării lor în vigoare, directivele comunitare din domeniul de competenţă şi să realizeze toate demersurile necesare pentru elaborarea, promovarea şi adoptarea de către Guvernul României a actelor normative care transpun directive, susţinerea în Parlamentul României a acelor acte de transpunere care parcurg procedura legislativă parlamentară, urmărirea publicării, cu prioritate, a actelor de transpunere în Monitorul Oficial al României, precum şi comunicarea lor către Departamentul pentru Afaceri Europene, în vederea notificării electronice.

Potrivit ultimei evaluări periodice realizate de către Comisia Europeană cu privire la gradul de transpunere a directivelor comunitare în vigoare de către statele membre, la data de 29.04.2009, România înregistra locul 12 în clasamentul statelor membre, cu un procent de 99,12% în ceea ce priveşte îndeplinirea obligaţiei de notificare a măsurilor de transpunere a directivelor în vigoare, peste media de 98,93% la nivel comunitar.

Comisiile permanente ale Parlamentului României au avut un rol activ şi s-au implicat intens în activitatea a aplicării dreptului comunitar.

În acest sens au fost organizate periodic întâlniri ale reprezentanţilor instituţiilor UE cu membrii comisiilor parlamentare din Parlament pentru a evalua problemele legate de aplicarea legislaţiei europene şi pentru a primi propuneri de modificare sau iniţiative.

Comisiile parlamentare competente au încercat să exprime nevoile concrete ale cetăţenilor din circumscripţiile în care activează parlamentarii, problemele economico-sociale şi culturale  specifice la nivel  regional şi local.

Prin intermediul departamentelor specializate ale Camerei Deputaţilor s-a menţinut contactul permanent cu cetăţenii, în vederea realizării unui proces legislativ transparent şi eficient.

Problema centrală rămâne cunoaşterea de către cetăţeni a legislaţiei naţionale şi comunitare, ca şi a competenţelor diferitelor instituţii europene.
În acest sens a fost creat şi pagina web a Camerei Deputaţilor care conţine informaţii complete şi transparente privind activitatea parlamentară. Site-ul oferă informaţii privind activitatea legislativă cu toate etapele ei (depunerea actelor normative la biroul permanet, transmiterea acestora către comisii pentru rapoarte şi avize, dezbaterea în plen şi votul), punând la dispoziţie textele on-line.

Pagina mai coţine o rubrică privind afacerile europene cu agenda şi sinteza săptămânală privind activitatea Parlamentului european, cu documentele transmise de către Comisia europeană şi un Forum pe tema „Integrarea României în Uniunea Europeană”

